AirAsia X catat faktor muatan penumpang 74 peratus
KUALA LUMPUR: AirAsia X Bhd mencatatkan faktor muatan
penumpang sebanyak 74 peratus pada suku pertama 2020, susut sembilan mata
peratusan (ppt) tahun ke tahun. Dalam kenyataan semalam, syarikat penerbangan tambang
rendah bagi perjalanan jarak jauh itu berkata, jumlah penumpang yang dibawa
juga merosot 25 peratus tahun ke tahun kepada 1.142 juta penumpang dalam tempoh
sama. Ia berkata kapasiti tempat duduk tersedia mengikut
kilometer (ASK) pula berkurangan 21 peratus tahun ke tahun kepada 6,874 juta. “Penurunan ketara dari segi kapasiti tersedia dan
penumpang yang dibawa adalah akibat kesan buruk pandemik Covid-19 yang
menjejaskan permintaan terhadap perjalanan di seluruh dunia. “Sebagai sebahagian strategi pengimbangan, syarikat telah
mengurangkan kekerapan penerbangan di seluruh rangkaiannya dan menggantung
sementara laluan tertentu,” menurutnya. Pada Februari 2020, ketika Covid-19 mula menular, AirAsia
X Malaysia melaksanakan pengurusan kapasiti untuk mengurangkan kekerapan
penerbangan ke China memandangkan sekatan perjalanan diperketatkan dan
permintaan merosot. Justeru, pengurusan kapasiti telah dijalankan pada bulan
berikutnya ke atas hampir 90 peratus rangkaian AirAsia X termasuk Australia,
Jepun, Korea Selatan dan India. Sebanyak empat laluan telah ditamatkan pada Mac iaitu
Tianjin, Wuhan, Lanzhou dan Jaipur. AirAsia X berkata dengan menguruskan kesan buruk akibat
wabak itu secara proaktif dan mengawal kos operasi, pihaknya telah mengumumkan
kesemua pesawat tidak dioperasikan buat sementara waktu selain menggantung
semua operasi yang dijadualkan selama dua bulan berkuat kuasa 28 Mac 2020. Jumlah pesawat AirAsia X Malaysia kekal pada 24 unit A330
setakat akhir Mac 2020. Sementara itu, AirAsia X Thailand merekodkan faktor
muatan penumpang sebanyak 77 peratus bagi suku pertama 2020, turun 13 ppts
daripada angka yang dicatatkan bagi tempoh sama tahun lepas. Kapasiti ASK pula susut 22 peratus tahun ke tahun kepada
2,645 juta dan jumlah penumpang yang dibawa sebanyak 474,150 orang. “Susulan penularan wabak Covid-19 dan seterusnya sekatan
perjalanan dilaksanakan hampir di semua rantau, AirAsia X Thailand mengumumkan
penggantungan semua operasi yang dijadualkan untuk tempoh tiga bulan berkuat
kuasa 16 Mac, 2020. “Jumlah pesawat AirAsia X Thailand kekal pada 14 unit A330 pada tempoh suku yang dinilai, menjadikan jumlah pesawat AirAsia X Group sebanyak 40 unit A330 pada akhir suku pertama 2020, termasuk dua pesawat berada dengan AirAsia X Indonesia, yang masih dalam penggantungan,” menurut AirAsia X.- Bernama 
See author's posts
